Diari Oficial de la Generalitat Valenciana


Sumari del DOGV 5793, del 26-06-2008 (2008/7880)

Licitació. Programa d'Actuació Integrada de la Unitat d'Execució SUR-4.
-----------------------------------------------------------------------

### Dades del document

Número de DOGV
:   5793

Data del DOGV
:   26-06-2008

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2008/7880


Data del document
:   10-06-2008

Organisme emissor
:   Ajuntament de Benimuslem

Tipus de document
:   Concurs

Correcció d'errades

 Descriptors 

:   * Benimuslem
    * administració local
    * licitació
    * obres públiques
    * pla d'urbanisme
    * contracte d'obres

Licitació. Programa d'Actuació Integrada de la Unitat d'Execució SUR-4.  
 [2008/7880]  
Per l'Acord del Ple Municipal de 28 de setembre de 2007 es va aprovar iniciar el procediment per al desenvolupament per gestió indirecta del Programa d'Actuació Integrada de la Unitat d'Execució SUR-4 de sòl urbanitzable residencial, aprovant amb este objecte les bases particulars reguladores de la programació esmentada per gestió indirecta, el text de les quals s'insereix a continuació.  
Les presents bases han sigut enviades al Diari Oficial de la Unió Europea en data 9 d'abril de 2008.  
Bases particulars reguladores de la gestió indirecta per a la programació de l'actuació integrada del sector de sòl urbanitzable residencial SUR-4, de Benimuslem (articles 131.2 de la LUV i 286 del ROGTU)  
Article 1. Objectius de la programació  
1. Les presents bases particulars tenen com a objecte regular les condicions bàsiques de caràcter tècnic, jurídic, econòmic i administratiu, per a la selecció d'un programa d'actuació integrada i un urbanitzador per al desenvolupament urbanístic del sector de sòl urbanitzable residencial SUR-4, de Benimuslem. Tot això, sobre la base que la relació jurídica que uneix l'agent urbanitzador que cal seleccionar i l'administració local és la d'un contracte administratiu especial.   
2. Els principals objectius de la programació del sector són:  
a) Gestionar la transformació jurídica de les finques afectades pel programa.  
b) Urbanitzar completament la unitat d'execució que constituïsca l'objecte del programa i realitzar les obres públiques addicionals que calguen, amb subjecció a les previsions temporals i econòmiques del programa.  
c) Connectar i integrar adequadament la urbanització amb les xarxes d'infraestructures, d'energia, comunicacions i serveis públics existents.  
d) Complementar les infraestructures i espais públics o reserves dotacionals en allò que calga per a no minvar ni desequilibrar els nivells de qualitat, quantitat o capacitat de servei existents i exigibles reglamentàriament.  
e) Obtindre els sòls dotacionals públics de l'àmbit de l'actuació, a favor de l'administració gratuïtament.  
f) Obtindre l'aprofitament que legalment corresponga, amb destinació al patrimoni públic de sòl, a favor de l'administració actuant de forma gratuïta, sense perjudici de l'obligació legal de suportar les càrregues d'urbanització corresponents a la cessió.  
g) Ordenar el repartiment equitatiu de les càrregues i beneficis de l'actuació entre els afectats.  
h) Establir terminis per a edificar els solars resultants de l'actuació urbanitzadora.  
Article 2. Ordenació urbanística  
1. L'ordenació urbanística estructural i detallada del sector residencial SUR-4 està inclosa en el vigent Pla General de Benimuslem, aprovat definitivament per la Comissió Territorial d'Urbanisme en la seua sessió celebrada el dia 11 de març de 1999, i publicat en el Butlletí Oficial de la Província de data 8 de juny de 1999.  
2. En cap cas, es podrà proposar una alteració del límit territorial del sector definit en el document aprovat per la corporació municipal, si no és a l'efecte de petites modificacions necessàries per a dotar-lo de coherència o millorar els seus accessos o infraestructures.   
3. L'adjudicació del programa i de la condició d'urbanitzador estan condicionades al fet que els instruments de planejament assenyalats en el paràgraf anterior siguen aprovats definitivament i publicats.  
En cas de no donar-se les condicions esmentades, el procediment de selecció i l'adjudicació es tindran per no realitzades, i no se subscriurà el contracte de desenvolupament i execució, ni, per tant, s'executaran les obres objecte d'este plec; per este motiu les empreses que concórreguen al concurs assumeixen el que s'ha exposat, sense dret a cap indemnització.  
Article 3. Suspensió de llicències i programes  
La publicació de l'anunci d'estes bases particulars de programació en el Diari Oficial de la Comunitat Valenciana produirà els efectes suspensius de l'atorgament de llicències que regula l'article 101 de la Llei Urbanística Valenciana, així com dels acords de nous programes a la zona afectada per l'actuació, d'acord amb l'article 103 de la Llei Urbanística Valenciana. Durant el període de vigència de la suspensió dels acords aprovatoris de programes no s'admetran iniciatives de programació. Tampoc es podran aprovar bases particulars de programació, ni de forma expressa ni per aplicació del silenci administratiu.   
Article 4. Directrius d'ordenació urbanística  
Les directrius de l'ordenació urbanística aplicables al sector residencial SUR-4 són:  
1. Ampliar l'oferta de sòl residencial a les àrees més favorables.  
2. Augmentar la qualitat i flexibilitat del sòl oferit.  
3. Desenvolupar els usos de les diferents àrees del vigent PGOU.  
4. Resoldre els accessos i les connexions viàries amb les vies de comunicació territorial.  
5. Incorporar sòl residencial apte per al consum per la població.  
6. Localitzar noves dotacions municipals, amb connexions viàries idònies.  
Article 5. Règim de la propietat del sòl  
1. La mercantil Morasina Promociones, SL, és propietària del 53'32% dels terrenys inclosos a l'àmbit del sector SUR-4, cosa que justifica el seu interés pel desenvolupament d'este sector, a fi de fomentar la implantació residencial, per a fer front a la demanda d'habitatge existent a Benimuslem.  
2. No obstant això, la càrrega financera que implica el desenvolupament urbanístic del sector esmentat fa convenient la incorporació de la figura d'un agent urbanitzador que assumisca, en la mesura que siga possible, el risc empresarial derivat d'una operació urbanística d'este nivell, suportant-ne les càrregues pròpies.  
Article 6. Preu de licitació  
S'estableix un preu màxim de licitació d'1.100.000,00 euros més IVA, que té caràcter de màxim i que serveix de base per al càlcul de la garantia provisional, d'acord amb el que disposa l'article 140.1 de la Llei Urbanística Valenciana.   
Article 7. Prescripcions tècniques aplicables  
El projecte d'urbanització haurà de definir els detalls tècnics amb precisió suficient perquè puga ser executat, eventualment, sota la direcció d'un tècnic diferent del seu redactor original, havent de complir el que estableix l'article 52 del Text Refós de la Llei de Contractes de les Administracions Públiques. No podrà modificar les previsions del pla que desenvolupa. En cap cas podrà contindre determinacions sobre l'ordenació, règim del sòl o de l'edificació. Inclourà tots els documents que assenyala l'article 156.1 de la Llei Urbanística Valenciana i l'article 350 del Reglament d'Ordenació i Gestió Territorial i Urbanística.  
Article 8. Condicions i objectius de l'edificació  
1. Les condicions d'edificació s'estableixen en les normes urbanístiques d'este sector, en el vigent PGOU, tant pel que fa a condicions de les parcel·les edificables, condicions de volum i forma dels edificis, condicions estètiques de l'edificació, així com reserva d'aparcaments.  
2. Els objectius de l'edificació en el sector SUR-4, es resumeixen en:  
a) Implantar una oferta diversificada d'edificacions residencials.  
b) Facilitar el desenvolupament de la trama viària i l'obtenció de sòls dotacionals.  
c) Controlar els preus màxims de venda de sòl i edificació, si pertoca.  
3. S'estableix un percentatge mínim del 5% de solars l'edificació dels quals ha de ser simultània a la urbanització, així com un percentatge màxim del 25% de solars respecte dels quals es pot oferir l'edificació a preu taxat.  
Article 9. Terminis de desenvolupament i execució del programa  
S'estableixen els següents terminis màxims:  
1. Termini màxim per a la selecció de l'empresari constructor de l'obra civil d'urbanització: 6 mesos, comptadors de l'aprovació del projecte de reparcel·lació.  
2. Termini màxim per a l'execució de les obres d'urbanització: 18 mesos, comptadors des de la selecció de l'empresari constructor.  
3. Termini màxim d'edificació dels solars: 2 anys, comptadors des de la recepció de les obres d'urbanització.  
Article 10. Capacitat  
1. Podran ser urbanitzadors i promoure el present programa d'actuació integrada totes les persones, naturals o jurídiques, espanyoles o estrangeres, que tinguen plena capacitat d'obrar, siguen o no propietàries dels terrenys afectats, i que complisquen les condicions de solvència econòmica i financera, tècnica i professional exigibles segons les presents bases.  
2. En cap cas podran ser urbanitzadors ni promoure programes d'actuació integrada les persones en què concórrega alguna prohibició de contractar de les establides en l'article 20 del TRLCAP.  
3. Si es tracta d'un programa d'actuació integrada en què el pressupost d'execució de les obres d'urbanització no supera els 5.278.000,00 euros, les obres d'urbanització podran ser executades pel propi urbanitzador, per si o a través de contractistes de la seua elecció, per mitjà del procediment i condicions adequats.  
Article 11. Solvència econòmica i financera  
La justificació de la solvència econòmica i financera de l'urbanitzador s'acreditarà per un o alguns dels mitjans següents:  
a) Informe d'institucions financeres o, si pertoca, justificant de l'existència d'una assegurança d'indemnització per riscos professionals.  
b) Si es tracta de persones jurídiques, presentació dels comptes anuals o d'un extracte d'estos, en cas que la seua publicació siga obligatòria en la legislació del país on l'aspirant a urbanitzador estiga establit.  
c) Declaració sobre el volum global de negocis i, si pertoca, sobre el volum de negocis relacionat amb el desenvolupament i la promoció d'actuacions semblants que són objecte de concurs, corresponent com a màxim als tres últims exercicis.  
Article 12. Solvència tècnica i professional  
1. La justificació de la solvència tècnica i professional de l'urbanitzador s'acreditarà per un o més dels mitjans següents:  
a) Presentació d'una relació dels programes d'actuació integrada promoguts i gestionats pel concursant.  
b) Indicació de l'equip tècnic, estiga o no integrat en l'estructura organitzativa de l'urbanitzador, que participarà en la gestió del programa d'actuació integrada, i especialment dels responsables del control de qualitat.  
c) Titulacions acadèmiques i professionals del personal de direcció de l'urbanitzador.  
d) Declaració que indique la mitjana anual de personal, amb menció, si és el cas, del grau d'estabilitat en l'ocupació i la plantilla del personal directiu durant els tres últims anys.  
e) Declaració del material, instal·lacions i equip tècnic de què dispose l'urbanitzador per al compliment dels seus compromisos.  
f) Declaració de les mesures adoptades per a controlar la qualitat durant el desenvolupament i execució del programa d'actuació integrada, inclosos els mitjans d'estudi i investigació de què es dispose.  
g) Declaració de les mesures de gestió mediambiental que el concursant està disposat a aplicar durant el desenvolupament i execució del programa d'actuació integrada.  
2. Si per raons justificades en cada cas concret l'urbanitzador no està en condicions de presentar les referències sol·licitades per l'Ajuntament, podrà acreditar-ne la solvència tècnica i professional basant-se en la solvència d'altres entitats, amb independència dels vincles jurídics que tinguen establits entre ells; haurà de demostrar en este cas davant de l'Ajuntament que disposarà dels mitjans necessaris per a l'execució del programa d'actuació integrada, presentant els compromisos o documents d'anàloga naturalesa que hagen subscrit entre ambdós. El que s'ha dit adés s'aplicarà, en tot cas, quan concórrega a la licitació una agrupació d'interés urbanístic.  
3. La justificació de la solvència tècnica i professional de les agrupacions d'interés econòmic, unions temporals d'empreses o altres agrupacions de persones, naturals o jurídiques, que decidisquen concórrer conjuntament al concurs podrà basar-se en els requisits de solvència d'almenys un dels seus membres.  
Article 13. Garanties  
1. Els que desitgen participar en el procediment de licitació d'un programa d'actuació integrada hauran de constituir, en la forma i als efectes previstos en el TRLCAP, una garantia provisional equivalent al 2 per cent de l'estimació aproximada de les càrregues del programa, IVA no inclòs, la qual ascendeix a la quantitat d'1.100.000,00 euros.  
2. La garantia provisional respondrà del manteniment de les propostes de programa pels licitadors fins a l'adjudicació, i de la proposta de l'adjudicatari fins a la formalització del contracte per al desenvolupament i execució dels programes d'actuació integrada.  
3. La garantia provisional serà confiscada a aquells licitadors que retiren injustificadament la seua proposició abans de l'adjudicació definitiva.  
4. La garantia definitiva, que es constituirà en la forma i als efectes previstos en el TRLCAP, s'estableix en un 10 per cent del valor de les càrregues d'urbanització, IVA no inclòs, del programa d'actuació integrada aprovat. S'ingressarà en un termini màxim de 15 dies comptadors des de la notificació de l'acord d'aprovació i adjudicació del programa.  
5. Pertocarà elevar la garantia definitiva al 20 per cent en els supòsits d'aprovació de programes d'actuació integrada en què les càrregues urbanístiques es troben sotmeses a la presumpció de temeritat calculada en els termes establits en la legislació de contractes de les administracions públiques.  
Article 14. Presentació de proposicions  
1. Els que desitgen prendre part en la licitació hauran de presentar al Registre General de l'Ajuntament de Benimuslem, en el termini de tres mesos, comptadors des de la data d'enviament de l'anunci de licitació al Diari Oficial de la Unió Europea, i en horari de 09.00 hores a 14.00 hores, de dilluns a divendres, les seues proposicions juridicoeconòmiques, integrades per dos sobres tancats, identificats en el seu exterior amb la indicació de la licitació a què concórreguen i firmats pel licitador o persona que els represente i indicant-hi el nom i cognoms o raó social del proponent, amb la següent documentació en idioma castellà o valencià:  
a) Sobre A. Es presentarà amb el títol de Programa d'actuació integrada, i contindrà:  
A. Alternativa tècnica.   
B. Proposició juridicoeconòmica.  
La documentació que es troba en poder d'este sobre serà objecte de valoració a l'efecte d'aprovació del programa i adjudicació de la condició d'urbanitzador.  
b) Sobre B. Es presentarà amb el títol de Documentació, i contindrà la documentació següent:  
A. Si concorre una societat o empresa, haurà de presentar una escriptura de constitució de la societat inscrita al Registre Mercantil. Si es tracta d'una agrupació d'interés urbanístic, es presentarà una escriptura de constitució, així com la inscripció al Registre d'Agrupacions d'Interés Urbanístic dependent de la conselleria competent d'urbanisme.  
B. Els que compareguen o firmen proposicions en nom d'un altre o en representació d'una societat o persona jurídica, presentaran una escriptura de poder inscrita, si pertoca, al registre mercantil o registre públic corresponent.  
C. Quan l'oferent actue en nom propi i siga empresa individual, haurà de presentar el DNI o fotocòpia legalitzada seua.  
D. Resguard acreditatiu de la fiança provisional.  
E. Declaració responsable de no estar sotmés a cap de les prohibicions per a contractar establides per la legislació reguladora de la contractació administrativa, inclosos expressament els certificats acreditatius de trobar-se al corrent en el compliment de les obligacions tributàries i amb la Seguretat Social imposades per les disposicions vigents.  
F. Els documents que acrediten els requisits de solvència tècnica i professional, econòmica i financera.  
G. Els concursants estrangers hauran d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol ordre, per a totes les incidències que, de manera directa o indirecta, pogueren sorgir durant el procediment d'adjudicació i durant el desenvolupament i execució del programa d'actuació integrada, amb renúncia expressa, si pertoca, al fur jurisdiccional estranger que poguera correspondre-li.  
H. Declaració jurada o acta notarial acreditativa d'haver-se practicat o intentat practicar els avisos a què es refereix l'article 134.4. En tot cas, amb caràcter previ a l'adjudicació, l'Ajuntament requerirà a l'adjudicatari proposat la justificació documental íntegra d'estes qüestions.  
I. En cas de concórrer a la licitació unes quantes empreses, compromeses a la constitució d'una unió temporal, cada una d'estes haurà d'acreditar-ne la personalitat i capacitat, indicant els noms i circumstàncies dels empresaris que subscriuen les proposicions, la participació de cada una d'estes, i designant la persona o entitat que, durant la vigència del contracte, ha d'exercir la representació de la unió davant de l'administració, així com el compromís formal de constituir-se en unió temporal d'empreses en cas de resultar adjudicataris.  
2. Cada concursant no podrà presentar més d'una proposició, ni formular variants. Tampoc podrà subscriure cap proposta en unió temporal amb altres si ja ho ha fet individualment o figura en més d'una agrupació. L'incompliment d'estes normes comportarà la no-admissió de totes les propostes de programa presentades per este.  
3. Si l'últim dia del termini de presentació de proposicions coincideix en dissabte, diumenge o festiu, el termini es prolongarà fins al següent dia hàbil.  
4. Així mateix, els licitadors hauran d'incorporar a les seues propostes de programa una acta notarial acreditativa del sotmetiment a informació pública del projecte d'urbanització, així com en el cas que introduïsquen modificacions en l'ordenació, en els documents d'ordenació, així com aquells altres documents complementaris.  
A este efecte, els concursants protocol·litzaran els documents assenyalats anteriorment per mitjà d'una acta autoritzada per un notari amb competència territorial al municipi de Benimuslem, i en depositaran una còpia a la seu de l'Ajuntament, i els exposaran al públic pels seus propis mitjans, inserint un anunci en el Diari Oficial de la Comunitat Valenciana i en un diari no oficial d'àmplia difusió a la localitat, només a l'efecte de la presentació d'al·legacions. Abans de la publicació de l'anunci d'informació pública, els concursants hauran d'haver remés un avís de l'inici del procediment de gestió indirecta del programa d'actuació integrada al domicili fiscal de les persones que consten en el cadastre com a titulars dels drets afectats per l'actuació proposada. Estos avisos es practicaran per qualsevol mitjà que permeta tindre constància de la recepció per l'interessat o el seu representant, així com de la data, la identitat i el contingut de l'avís. L'acreditació de l'avís efectuat s'incorporarà a l'expedient. Quan l'avís es practique al domicili de l'interessat, si no es troba present en el moment del seu lliurament, podrà fer-se'n càrrec qualsevol persona que es trobe al domicili i faça constar la seua identitat. Si ningú pot fer-se càrrec de l'avís, es farà constar esta circumstància en l'expedient, junt amb el dia i l'hora en què es va intentar, i caldrà procedir novament, per una sola vegada i en una hora distinta, a practicar l'avís dins dels tres dies següents al primer intent.  
Article 15. Contingut mínim de l'alternativa tècnica  
Les alternatives tècniques dels programes d'actuació integrada inclouran la documentació següent:  
1. Identificació del document de planejament que regule l'ordenació detallada que cal desenvolupar, si este estiguera ja aprovat amb anterioritat al concurs per a la selecció de l'urbanitzador. En qualsevol altre cas, l'alternativa tècnica haurà d'anar acompanyada necessàriament d'un document de planejament que incloga una proposta d'ordenació detallada per a l'àmbit del programa.  
2. Àmbit de l'actuació integrada.  
3. Justificació del compliment de les condicions d'integració de l'actuació amb l'entorn.  
4. Terminis que es proposen per al desenvolupament de l'actuació integrada, determinant-se tant el corresponent a les obres d'urbanització com a les obres d'edificació dels solars resultants.  
5. Enunciat dels objectius complementaris, amb indicació expressa, si pertoca, dels compromisos d'edificació simultània a la urbanització que estiga disposat a assumir per damunt del mínim legal.  
6. Mesures de control de qualitat i compliment de les normes de qualitat ambiental, si pertoca.  
7. Inventari preliminar de construccions, plantacions i instal·lacions, la demolició, destrucció o eradicació de les quals exigisca la urbanització.  
8. Estimació preliminar i general d'aquelles despeses d'urbanització variables, l'import de les quals, fins i tot sent transferible als propietaris, no es puga determinar per la concurrència d'ofertes.  
9. Condicions de disseny i qualitat de les edificacions proposades.  
Article 16. Proposicions juridicoeconòmiques  
La proposició juridicoeconòmica haurà d'incloure necessàriament la documentació relativa als aspectes següents:  
a) Regulació de les relacions de l'urbanitzador i els propietaris i, en particular, la modalitat de retribució al promotor i informació suficient que permeta als propietaris conéixer les conseqüències econòmiques que comporte per a ells la proposta i l'elecció de cada modalitat de retribució.  
b) Descripció dels següents elements relatius a les càrregues urbanístiques:  
A. Pressupost de licitació de l'obra d'urbanització: amb l'abast que estableix l'article 168.1.a i b) de la Llei Urbanística Valenciana.   
B. Cost de projectes: cost de redacció i direcció dels projectes tècnics, especificant cada projecte, a què es refereix l'article 168.1.c de la Llei Urbanística Valenciana.  
C. Despeses de gestió: despeses de gestió de l'urbanitzador, calculades en un percentatge del que represente la suma de les partides corresponents a conceptes anteriors.  
D. Benefici de l'urbanitzador: benefici empresarial de l'urbanitzador, calculat en un percentatge de la suma dels conceptes indicats en els apartats anteriors, que, en cap cas, podrà superar el 10%.  
E. Càrregues d'urbanització: càrregues d'urbanització que l'urbanitzador es compromet a transferir, com a màxim, als propietaris afectats pels conceptes anteriorment esmentats.  
F. Coeficient de canvi: part alíquota de l'aprofitament objectiu, expressada en tant per u, que correspon a l'urbanitzador en concepte de retribució en sòl per les càrregues d'urbanització, aplicable respecte als propietaris acollits a la modalitat de retribució esmentada.  
G. Preu del sòl a l'efecte de canvi: preu del sòl a què, en coherència amb el coeficient de canvi, es descomptaran de les càrregues d'urbanització els terrenys d'aquells propietaris que retribuïsquen l'urbanitzador.  
H. Finançament: condicions de finançament oferides per l'urbanitzador per al pagament de les quotes d'urbanització a aquells propietaris que s'hi acullen i, si pertoca, amb el suport d'una entitat financera degudament registrada.  
Article 17. Criteris d'adjudicació  
Els criteris d'adjudicació al programa seran els següents:  
a) Aprovació de programes d'actuació integrada, de tipus residencial, promoguts i gestionats pel concursant, al terme municipal de Benimuslem: 30 punts.  
b) Major percentatge de sòl propietat de l'aspirant que s'ha d'urbanitzar: 20 punts.  
c) Import de les càrregues d'urbanització, expressat en euros per metre quadrat d'edificabilitat: 20 punts.  
d) Compromisos addicionals assumits voluntàriament -I, a càrrec seu- Per l'urbanitzador: 15 punts.   
e) Coeficient de canvi a l'efecte de pagament en terrenys: 15 punts.   
f) Terminis d'execució del programa d'actuació integrada: 15 punts.  
g) Compromís d'edificació simultània a la urbanització dels solars resultants: 5 punts.   
Article 18. Adjudicació del programa  
L'adjudicació del programa i la formalització del contracte es realitzarà en els termes establits en les bases generals de selecció de programes aprovades per l'Ajuntament de Benimuslem.  
Article 19. Dictamen del Consell del Territori i Paisatge  
D'acord amb el que estableix l'article 136.4 de la Llei Urbanística Valenciana i per tractar-se d'un programa que inclou un àmbit inferior a 50 hectàrees, no serà preceptiu l'informe -no vinculant- del Consell del Territori i Paisatge, si este òrgan administratiu s'haguera constituït per al moment procedimental corresponent.   
Article 20. Penalitzacions  
1. L'urbanitzador està subjecte al compliment de les distintes obligacions establides en el present plec i aquelles altres que s'apliquen en matèria d'urbanisme i contractació pública.  
2. L'incompliment de les obligacions esmentades és constitutiu d'una infracció administrativa, les quals es qualifiquen com a lleus, greus i molt greus.  
3. Són faltes molt greus:  
a) No complir els terminis totals de desenvolupament de l'actuació urbanística, llevat de la concurrència de causes excepcionals i no imputables a l'adjudicatari que retarden l'actuació esmentada.  
b) No ingressar la garantia definitiva dins del termini.  
c) No subscriure dins del termini el contracte administratiu.  
d) La inactivitat injustificada de l'urbanitzador durant un període de sis mesos consecutius o nou alterns.  
e) L'obstaculització per l'urbanitzador de l'exercici dels drets i deures urbanístics dels afectats per la programació o la realització de pràctiques manifestament restrictives de la competència en el mercat immobiliari relacionades amb el programa.  
4. Són faltes greus:  
a) L'existència de deficiències greus en el compliment dels compromisos assumits.  
b) Dificultar les labors d'inspecció del servei per part de l'administració.  
5. Són faltes lleus:  
a) L'incompliment d'altres obligacions del contracte.  
b) L'incompliment de terminis parcials no superior a un terç d'estos.  
6. Les faltes lleus se sancionaran amb una multa de 300 a 3.000 euros; les faltes greus amb multa de 3.001 a 30.000 euros; i les faltes molt greus amb una multa de 30.001 a 60.000 euros i/o la resolució de l'adjudicació. No obstant això, la demora en l'inici de l'execució material de les obres per negligència de l'urbanitzador en la realització de les actuacions preparatòries de gestió urbanística serà penalitzada amb un 1 per 1.000 per dia natural de demora respecte a l'import previst en concepte de benefici i despeses de gestió.  
Article 21. Compliment i resolució  
1. La relació jurídica entre l'Ajuntament i l'urbanitzador s'extingeix per compliment o per resolució.  
2. El contracte s'entendrà complit amb motiu de l'adequada execució de la totalitat de les prestacions que hi ha incloses.  
3. Són causes de resolució del contracte les següents:  
a) La mort o incapacitat sobrevinguda de l'urbanitzador o l'extinció de la personalitat jurídica de l'empresa urbanitzadora.  
b) La declaració de fallida, de suspensió de pagaments, de concurs de creditors o d'insolvent fallit en qualsevol procediment o l'acord de quitament i espera.  
c) El mutu acord entre l'Ajuntament i l'urbanitzador, sense perjudici de les indemnitzacions que, si pertoca, pertoquen en benefici dels propietaris de terrenys o altres afectats.  
d) La falta de prestació dins del termini de la garantia definitiva i la no-formalització del contracte de desenvolupament dins del termini.  
e) La demora en el compliment del termini global d'execució de la programació i urbanització proposada.   
f) La comissió per l'urbanitzador d'infraccions urbanístiques o mediambientals greus o molt greus en relació amb l'àmbit programat.  
g) L'obstaculització per l'urbanitzador de l'exercici dels drets i deures urbanístics dels afectats per la programació o la realització de pràctiques manifestament restrictives de la competència en el mercat immobiliari relacionades amb el programa.  
h) La caducitat del programa pel transcurs del termini total per a realitzar-lo i, si pertoca, la pròrroga.   
i) El descobriment de condicions territorials no tingudes en compte quan es va acordar la programació i que facen legalment inviable la seua prossecució, sense perjudici de les compensacions que, si és el cas, pertoquen o de la possibilitat d'esmenar les seues previsions, si això fóra possible, sense desvirtuar-les substancialment.  
j) La resolució anticipada de l'adjudicació per a la seua gestió directa per una causa justificada d'interés públic, sense perjudici de les compensacions econòmiques que comporte i que haurà d'avaluar l'acord corresponent.  
k) La suspensió de llicències a l'àmbit programat, l'aprovació de plans o projectes incompatibles amb el desenvolupament del programa, així com les resolucions administratives que impedisquen prosseguir-lo o en paralitzen el desenvolupament material o econòmic per inactivitat de l'administració durant més de sis mesos i de manera rellevant; l'urbanitzador tindrà dret a instar la resolució amb les compensacions procedents.  
l) La renúncia de l'urbanitzador davant d'una retaxació de càrregues fundada en una causa legal que implique un increment de l'import de les càrregues previst en la proposició juridicoeconòmica superior al 20 per cent.  
m) La inactivitat injustificada de l'urbanitzador durant un període de sis mesos consecutius o nou alterns.  
n) L'incompliment, tant del termini total com dels terminis parcials, quan implique l'incompliment del termini total.  
ñ) L'incompliment greu dels deures essencials de l'urbanitzador directament imposats per la Llei Urbanística Valenciana.  
o) L'incompliment greu de les restants obligacions contractuals essencials.  
4. L'Ajuntament, quan resolga l'adjudicació, podrà acordar que l'urbanitzador continue l'execució del programa sota les seues mateixes condicions, durant el temps indispensable per a evitar perjudicis a l'interés públic.  
5. La resolució de l'adjudicació serà acordada per l'Ajuntament, amb l'audiència prèvia a l'urbanitzador per un termini de 10 dies hàbils, i amb el dictamen previ del Consell del Territori i el Paisatge, que podrà ser instat també per l'urbanitzador. Sense perjudici de les responsabilitats econòmiques que pertoquen, això determinarà la cancel·lació de la programació i la subjecció de l'àmbit de l'actuació al règim del sòl urbanitzable sense programació.   
Article 22. Prerrogatives de l'administració.  
L'Ajuntament de Benimuslem exerceix totes les prerrogatives que, en general, reconeix la legislació de contractes de les administracions públiques, entre estes, les d'interpretar el present contracte administratiu especial, resoldre els dubtes que n'oferisca el compliment, modificar els termes de l'adjudicació per causes imprevistes o no previstes en les presents bases i que siguen d'interés públic.   
Article 23. Normativa aplicable.  
En tot allò no previst en les presents bases particulars serà aplicable tant la Llei 16/2005, de 30 de desembre, Urbanística Valenciana, com les bases generals de programació de l'Ajuntament de Benimuslem.  
Article 24. Jurisdicció competent  
És competent l'ordre jurisdiccional contenciós administratiu per a conéixer de les qüestions que puguen suscitar-se en la preparació, resolució, i execució del contracte administratiu especial entre l'administració i l'agent urbanitzador seleccionat en pública concurrència.  
ANNEX  
A) Fitxa de planejament de la unitat SUR-4  
  
B) Fitxa de gestió de la unitat SUR-4  
1. Situació:  
- Entre la unitat d'execució SUR-3, el sòl urbanitzable SUI i part del nucli urbà consolidat.  
2. Condicions de connexió amb la xarxa estructural:  
- Serà possible la seua programació perquè disposa de connexió amb la carretera CV-550, xarxa estructural, a través de diversos punts i discorre paral·lela a aquella.  
- Així mateix, també és possible la seua programació, perquè entre els punts de connexió amb la carretera té connexió amb el nucli urbà consolidat a través de l'av. Blasco Ibáñez, que també és xarxa primària.  
 - Els punts de connexió de les infraestructures urbanes estan situats a la carretera CV-550 i a l'av. Blasco Ibáñez, que són xarxa primària; per això n'és possible la programació.  
   
3. Connexió amb altres unitats d'execució:  
- La unitat d'execució SUR-4 està connectada amb la unitat d'execució SUR-3 a través de la futura prolongació de la ronda de circumval·lació, que és ordenació estructural, ja que connectarà totes les unitats d'execució.  
- La programació d'esta unitat d'execució és independent; per això pot ocórrer que es programe la unitat d'execució SUR-3 abans. Per consegüent, encara serà més fàcil la seua integració en la trama urbana i la seua programació.  
Nota: en l'actualitat estan executades les unitats d'execució SUR-3 i SUI, indicades.  
Cosa que es fa pública de conformitat amb el que disposen els articles 131, 132.1.b i concordants de la Llei 16/2005, de 30 de desembre, Urbanística Valenciana. Contra este acord, que és definitiu en la via administrativa, podrà interposar-se un recurs potestatiu de reposició en el termini d'un mes davant del Ple, o interposar-se directament un recurs contenciós administratiu en el termini de dos mesos, davant del Jutjat Contenciós Administratiu de València, comptador, en ambdós casos, des de l'endemà a la publicació d'este anunci en el Butlletí Oficial de la Província, sense perjudici de poder-se interposar qualsevol altre recurs que s'estime pertinent.  
Benimuslem, 10 de juny de 2008.- L'alcalde: Vicente M. Perpiñá Juan.